Det evangelisk-lutherske kirkesamfunn

**Det evangelisk-lutherske kirkesamfunn**, forkortet **DELK**, er Norges eldste lutherske frikirkesamfunn, stiftet i Jarlsberg i Vestfold i 1872. Den gang var navnet *Den evangelisk lutherske frikirkelige menighet i Jarlsberg grevskap med flere steder*. Kirkesamfunnets nåværende navn ble vedtatt i 1951.

## Historikk
På 1860-tallet oppstod det flere steder i Vestfold, til å begynne med i Ramnes og i nabobygdene Våle, Botne, Andebu, Stokke og Sandar, uenighet om både kirkelige og skolemessige spørsmål i forhold til statlige og kirkelige myndigheter. Man ønsket i utgangspunktet ikke å gå til det drastiske skritt å stifte et nytt kirkesamfunn utenfor Den norske kirke, men i 1872 ble det likevel resultatet. Elling Eielsen, som hadde stiftet den første norske, evangelisk-lutherske frikirken i Nord-Amerika, støttet nystiftelsen – som var blitt mulig gjennom den såkalte Dissenterloven av 1845.

## Organisasjon
Per 2022 hadde trossamfunnet 3 112 tilskuddstellende medlemmer, fordelt på 14 menigheter. De fleste menighetene ligger på Østlandet, men det finnes også menigheter i Kristiansand, Dalane (Egersund), Bergen, Sotra og Storslett. 

Den sentrale ledelse og administrasjon hadde tidligere hovedkontor i Tønsberg, men flyttet i 2018 til nye lokaler i Bjerkely menighetssenter i Undrumsdal. Kirkestrukturen kan skisseres som følger:

;
;På menighetsplan

* Menighetsmøtet – åpent for alle i menigheten
* Eldsteråd – menighetens eldste og prest
* Menighetsstyre – valgt blant stemmeberettigede medlemmer (nytt etter GF 2019)
;Sentralt
* Rådsmøtet – alle prester og eldste i tjeneste, samt hovedstyrets leder og nestleder. Ivaretar åndelige og læremessige saker. 
* Hovedstyret – medlemmer velges fra menighetene. Ivaretar økonomiske, administrative og strategiske saker. 
* Generalforsamlingen – medlemmer velges fra hver menighet etter deres størrelse. DELKs øverste formelle organ. 
I 2019 vedtok Generalforsamlingen ny organisering. Bakgrunnen var at Rådsmøtet over tid hadde utviklet seg til et viktig organ for samhandling mellom menighetene. Fra 2019 er DELK organisert slik: 

* Generalforsamlingen (GF)
* Hovedstyret (HS)
* NYTT: Samarbeidsråd (SR) – delegatene velges fra menighetene etter deres størrelse. Rådet skal gi råd og uttalelser til tilsynsmannen, hovedstyret og lærerådet, samt itverata samarbeidet mellom menighetene. SR skal bestå av både kvinner og menn. 
* NYTT: Læreråd (LR) – medlemmene velges blant de eldste og prestene. Ivaretar behandling av og avgjøre lærespørsmål (tidligere: Rådsmøtet). LR består av 8 medlemmer. 
* NYTT: Felles eldsteråd (FER) – bestående av alle prester og eldste i aktiv tjeneste.

### Tilsynsmenn
Tilsynsmannen er i DELK den som har øverste tilsyn med hele trossamfunnet, tilsvarende betegnelsen biskop om øverste lederskap i andre trossamfunn. Til forskjell fra biskoper er tilsynsmannen valgt av samfunnets medlemmer.

*Nils Heierstad 1872–1877
*Nils Adskjær 1878–1901
*Hans Knapstad 1902–1913
*Martinius A. Gunnerød 1913–1922
*Ole Gjerpe 1922–1951
*Ole Fadum 1951–1979
*Sverre Lefsaker 1979–1987
*Helge Gjelstad 1987–1997
*Ulf Eirik Asp 1998–2007
*Herman Næss 2008–2011
*Rolf Ekenes 2011–2019
*Bertil Andersson 2019–

## Misjonsarbeid og forholdet til andre kristne
DELK har tradisjonelt hatt lite samarbeid med andre kirkesamfunn, men flere menigheter har de siste årene vært med på å arrangere felleskirkelige (økumeniske) møteuker og andre prosjekter. DELK hadde tidligere observatørstatus i Norges Frikirkeråd, men rådet ble fusjonert inn i Norges Kristne Råd i 2006. DELK er fullt medlem av Norges Kristne Råd (NKR).

DELK samarbeider med flere misjonsorganisasjoner (NMS, NLM, Misjonsalliansen, Normisjon, Himalpartner, DNI m.fl), om støtte til misjonsprosjekter og utsendelse av misjonærer. I 2022 hadde DELK seks misjonærer i fulltidstjeneste i tre land: Madagaskar, Japan og Nord-Afrika.

## Menighetsplanting
DELK er medlem i SENDT, læringsnettverk for menighetsplanting og har vedtatte strategier for menighetsplanting i Norge. 

## Kristne friskoler
Skoledriften har vært DELKs særpreg helt fra starten av. DELK eier og driver i dag følgende fem kristne friskoler i Sør-Norge:
* Bjerkely skole – Re
*Granly skole – Eik i Tønsberg
* Moe skole – Sandefjord
* Ryenberget skole – Ryen i Oslo
*Skauen kristelige skole – Skien

Skoler som i dag drives av andre organisasjoner eller menigheter: 

*Dalane kristne skole (DKS) – Egersund
*Sandnes Lutherske Grunnskole (SLG) – Sandnes

## Referanser


## Se også
*Frikirker

## Eksterne lenker
* 
* 
*  Om Den Jarlsbergske Frimenighet i ''Vestfoldskolen gjennom 250 år'' side 62-69